**Umsagnir í Samráðsgátt stórnvalda**

**Niðurstöður**

Rannsóknaáætlun 2020-2022 var birt í samráðsgátt stjórnvalda 25. júní 2020 og veittur frestur til umsagna til 9. júlí 2020. Alls bárust níu umsagnir. Umsagnir þessar voru almennt jákvæðar en lögðu einnig til ýmsar tillögur um betrumbætur og breytta forgangsröðun. Margar tóku fram að veruleg framför fælist í því að setja fram skýra áætlun um rannsóknir á sviði ferðamála. Sérstakur stuðningur kom fram í þessum umsögnum við ýmis af hinum nýju verkefnum sem skýrgreind eru í rannsóknaráætluninni. Þannig lýstu sex umsagnir af níu yfir sérstakri ánægju með verkefni nr. 10 *Þjóðhagslíkan fyrir ferðaþjónustu* og fimm umsagnir með verkefni nr. 11 *Spá um umsvif í ferðaþjónustu*.

Með hliðsjón af þessum umsögnum hyggst Ferðamálastofa gera vissar breytingar á rannsóknaráætluninni. Að öðru leyti er ábendingum í þessum umsögnum vísað til Ráðgefandi nefndar um gagnaöflun og rannsóknir sem er í þann mund að hefja vinnu sína að tillögum um rannsóknaráætlun fyrir árið 2021-23.

Að lokinni yfirferð verður tillaga að rannsóknaáætlun send ferðamálaráðherra. Samþykkt rannsóknaáætlun verður birt á vef Ferðamálastofu.

Reykjavík, 31. júlí 2020